През 1920 г. крал Константин I отново заема престола в Атина и гръцкото кралско семейство се завръща в Гърция, а принц Андрей постъпва в армията и участва в Гръцко-турската война (1920 – 1922). След като гръцката армия е разгромена от войските на Кемал Ататюрк, в Атина е извършен военен преврат начело с генерал Пластирас, гръцкото кралско семейство отново напуска страната и живее в чужбина до реставрацията на монархията през 1935 г. Принцеса Алис и семейството ѝ се установяват в малка къща в Сен Колд в покрайнините на Париж. Алис става дълбоко религиозна и през октомври 1928 г. приема православието.